Wissest dc ich singen wil
Wissest dc ich singen wil·
dc dir froͤide mere·
werlt swie min kvmber si·
dv hast werdekeit vil·
da bi nim ich lere·
so ist ein anders ǒch da bi·
dc mir dú liebe dú der minne pfligt·
vnd mir so striteklichen an gesigt·
reiner wibes ere
wib nie mer gewan·
dc ist alles dc da von ich singen kan·

Ich wil selig vrowe dir·
minnekliche singen·
anders son ensvnge ich niht·
dv bist vngenedig mir·
vúr den vngelingen·
dc mir leit von dir geschiht·
wil aber ich din lob zevroͤiden nemen·
wil dich da bi minr froͤiden niht gezemen·
mv̊s ich von den dingen trurig sin·
so bin ich vnschuldig· so ist dú schulde din·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse